Lijepo se ponekad vratiti u djetinjstvo, barem nakratko u mislima i zaviriti u dane bezbrižnosti, veselja i radosti kada sam sanjarila kako ću jednog dana i ja biti odrasla. Uvijek sam voljela crtati, u početku odjeću koju sam šila svojim bebama od starih čarapa i krpa, a kasnije sam crtala svoje kuće iz snova. Želja mi je bila baviti se građevinom, htjela sam postati arhitektica.

Očito je kako mi se prvobitna želja nije ostvarila, ali zato radim nešto ljepše od toga. Pogodite što? ☺

Neću se sada hvaliti peticama i uzornim ponašanjem iz školskih klupa, nego ću vam reći kako imam brata s kojim sam odrasla u vječitoj jurnjavi i tučnjavi. Znala sam jako dobro izazivati i razljutiti ga, a nakon toga brzo juriti oko stola i pritom zavijati kao sirena ne bi li baka došla i spasila me od batina.

U dane mira bili smo uzorna braća i proživjeli djetinjstvo bez većih masnica i lomova!

 Svoj sam prvi bicikl dobila od djeda. Bio je to mali crveni poni bez sjedala! Prva sam se četiri dana vozila stoječki na pedalama jer nisam mogla dočekati da mi kupe dio koji je falio! A možda bolje da nisu.... jer nakon što su ga kupili, nakon par dana bicikl je otišao u staro željezo. Žrtvovao se za moj mladi život. Jednog jesenjeg jutra odlučila sam preći s jedne strane ceste na drugu, a da pritom nisam dobro procijenila mogu li ja to napraviti brže od kamiona koji mi je dolazio u susret. Uletila sam ravno između prvog i stražnjeg kotača malog zelenog kamiona. Još se i danas sjećam kako sam ležala na cesti, a vozač je otvorio vrata, pogledao me i izgovorio mi onih par riječi spominjući mi mamu... Oprosti mama... Mene su odveli u dućan ispred kojeg se sve to dogodilo, posjeli me na tri velike vreće šećera koje su se u ono vrijeme prodavale u dućanu zajedno s kruhom i salamom. Kako je telefon tada bio samo u zadružnom domu, dok su moji roditelji čekali na poziv, ja sam plakala u dućanu. Uglavnom, odveli su me u bolnicu na slikanje glave. Kad je doktor stavio rentgensku sliku glave na osvjetljenu pozadinu, a ja vidjela dvije ogromne crne rupe, glasno sam povikala: „To nisam ja, ja ne nosim naočale!“ Sa svojih 7 godina nisam znala da su to zapravo očne šupljine. Ma glavno da sam nasmijala doktora! Vozač kamiona me je tog istog dana još jednom posjetio, donio mi 505 sa crtom i čokoladu! Ipak je dobro završilo! Još sam tu, naočale još uvijek ne nosim, a kad vozim bicikl pogledam tri puta prije prelaska na drugu stranu ceste!